Il-Kunsill adotta l-konklużjonijiet li ġejjin: Il-kriżi ekonomika u finanzjarja poġġiet piż sinifikanti fuq il-finanzi pubbliċi u wasslet għal defiċits u livelli ta' dejn li qed jiżdiedu. L-iżgurar tas-sostenibbiltà fit-tul tal-finanzi pubbliċi hija għalhekk partikolarment importanti fl-istadju attwali. Il-Kunsill JENFASIZZA l-ħtieġa ta' konsolidazzjoni fiskali xierqa li tiffavorixxi t-tkabbir għal aktar implimentazzjoni ta' riformi strutturali sabiex tittejjeb is-sostenibbiltà tal-finanzi pubbliċi. F'dan il-kuntest, il-Kunsill JAPPROVA r-Rapport dwar it-Tixjiħ tal-2015: tbassir ekonomiku u baġitarju għat-28 Stat Membru tal-UE u n-Norveġja (2013-2060) imħejji mill-Kumitat tal-Politika Ekonomika (il-Grupp ta' Ħidma dwar it-Tixjiħ) u l-Kummissjoni (DG ECFIN) abbażi ta' metodoloġiji u suppożizzjonijiet miftiehma b'mod komuni. F'konformità mal-edizzjonijiet preċedenti, it-tbassir fir-Rapport dwar it-Tixjiħ tal-2015 ikopri nfiq pubbliku relatat mal-pensjonijiet, il-kura tas-saħħa, il-kura fit-tul, l-edukazzjoni, u l-benefiċċji tal-qgħad. Il-Kunsill JISSOTTOLINJA s-sejbiet ewlenin tar-Rapport dwar it-Tixjiħ tal-2015: - Matul il-perijodu kollu bejn l-2013 u l-2060, il-medja tat-tkabbir annwali tal-PDG fl-UE huwa mbassar li jkun ta' 1.4%, li baqa' l-istess meta mqabbel mar-Rapport dwar it-Tixjiħ tal-2012. Madankollu, hemm differenzi sinifikanti fil-potenzjal tat-tkabbir fl-Istati Membri kollha. - L-infiq pubbliku totali relatat mal-età qed jitbassar li ser jiżdied b'1.4 p.p. tal-PDG bejn l-2013 u l-2060 fl-UE, biex jilħaq 27% fl-2060, b'differenzi kbar bejn il-pajjiżi. Minbarra l-benefiċċji tal-qgħad (nefqa strettament marbuta mal-età), hija mbassra żieda ta' 1.8 p.p. tal-PDG bejn l-2013 u l-2060 fl-UE, biex jilħaq 26.3% fl-2060. - B'kont meħud tal-possibbiltà ta' aktar suppożizzjonijiet makroekonomiċi negattivi, bħax-xenarju ta' riskju tal-PTF, l-infiq pubbliku strettament marbut mat-tixjiħ jista' jiżdied bi 2.1 p.p. tal-PDG bejn l-2013 u l-2060. Bħala riżultat ta' riformi reċenti u ta' żviluppi demografiċi aktar favorevoli mbassra għall-UE fl-intier tagħha fl-EUROPOP2013, iż-żieda mbassra fin-nefqa totali marbuta mal-età matul il-perijodu 2013-2060 issa hija sostanzjalment inqas minn dik imbassra fl-2012 (3.3 p.p. tal-PDG). - Wara żieda mbassra sal-2040, marbuta wkoll mal-ġenerazzjoni tal-"baby boom" li tilħaq l-età tal-irtirar, in-nefqa pubblika fuq il-pensjonijiet hija mbassra li sal-2060 tiġi lura qrib il-livell tagħha tal-2013 (11.3% tal-PDG tal-UE). Id-diversità fost l-Istati Membri hija kbira ħafna, u tiddependi mil-livell u ż-żmien tat-tixjiħ tal-popolazzjoni, il-karatteristiċi speċifiċi tas-sistemi tal-pensjoni nazzjonali u, b'mod partikolari, il-progress tal-pajjiżi bir-riformi strutturali. F'ħafna pajjiżi, ir-riformi reċenti tal-pensjoni kellhom impatt pożittiv viżibbli billi żammew taħt kontroll id-dinamika tan-nefqa pubblika. Ir-riformi tal-pensjoni kkontribwixxew ukoll għal żieda fl-età effettiva tal-irtirar u b'hekk fix-xogħol prodott. Madankollu, l-iskala tar-riformi f'xi Stati Membri għadha insuffiċjenti biex titrażżan iż-żieda fin-nefqa pubblika fuq il-pensjonjiet. - In-nefqa pubblika fuq il-kura tas-saħħa u l-kura fit-tul hija mbassra li tiżdied bi 2 p.p. tal-PDG bejn l-2013 u l-2060 fl-UE, fix-xenarju ta' riferiment tal-Grupp ta' Ħidma dwar it-Tixjiħ, b'differenzi konsiderevoli bejn il-pajjiżi li tilħaq l-10.6% tal-PDG fl-2060, prinċipalment minħabba żviluppi demografiċi. B'kont meħud tal-iżviluppi futuri possibbli fid-determinanti tal-ispejjeż li mhumiex demografiċi fin-nefqa fil-kura tas-saħħa u l-kura fit-tul, kif imbassar fix-xenarju ta' riskju tal-Grupp ta' Ħidma dwar it-Tixjiħ, iż-żieda mbassra fin-nefqa relatata mal-kura tista' tilħaq l-4 p.p. tal-PDG bejn l-2013 u l-2060. Fid-dawl tat-tbassir aġġornat tan-nefqa relatata mal-età u s-sitwazzjoni ekonomika attwali, il-Kunsill, filwaqt li jilqa' r-riformi reċenti f'ħafna Stati Membri, JIRRIAFFERMA li hemm bżonn li titkompla l-azzjoni politika adatta fl-UE fl-oqsma kollha relatati mal-età, b'mod partikolari r-riformi tal-pensjoni, tas-saħħa u tal-kura fit-tul filwaqt li jittieħed kont tal-ispeċifiċitajiet tal-pajjiżi, u biex jiġu evitati miżuri li jirriżultaw fit-treġġigħ lura tar-riformi li jsaħħu s-sostenibbiltà diġà mwettqa. Dan jinvolvi implimentazzjoni immedjata tar-Rakkomandazzjonijiet Speċifiċi għall-Pajjiżi maħruġa taħt is-Semestru Ewropew u tal-istrateġija fuq tliet livelli għall-indirizzar tal-konsegwenzi ekonomiċi u baġitarji tat-tixjiħ, jiġifieri permezz tat-tnaqqis tad-dejn tal-gvern, iż-żieda tar-rati tal-impjieg u l-produttività, u r-riforma tal-pensjoni, is-sistemi tal-kura tas-saħħa u tal-kura fit-tul. Il-Kunsill JENFASIZZA b'mod partikolari li għad jeħtieġ li jittieħdu aktar passi mill-Istati Membri, għalkemm f'livelli differenti, biex tiżdied l-età effettiva tal-irtirar, inkluż billi jiġi evitat l-irtirar bikri mis-suq tax-xogħol u billi l-età tal-irtirar jew il-benefiċċji tal-pensjoni jintrabtu mal-istennija tal-għomor. Barra minn hekk, waqt li jfakkar fil-Konklużjonijiet tiegħu tas-7 ta' Diċembru 2010, il-Kunsill JISTIEDEN lill-Istati Membri biex il-ħtieġa li jipprovdu kura tas-saħħa u kura fit-tul universali, biex ilaħħqu mad-domanda dejjem tiżdied relatata mal-popolazzjoni li qed tixjieħ, kif ukoll iż-żieda fl-aspettattiva tal-pazjent minħabba l-iżvilupp teknoloġiku fid-deċennji li ġejjin jibbilanċjawhom mal-ħtieġa li jitnaqqsu l-livelli għolja tad-dejn pubbliku. Dan jenfasizza l-ħtieġa li tiġi vvalutata l-prestazzjoni tas-sistemi tas-saħħa u tal-kura fit-tul u li jiġu implimentati riformi sodi u meħtieġa sabiex isir użu aktar effiċjenti tar-riżorsi pubbliċi kif ukoll l-għoti ta' kura tas-saħħa u kura fit-tul li jkunu ta' kwalità għolja. Il-Kunsill JISTIEDEN lill-Kummissjoni biex fl-analiżi u s-sorveljanza tagħha taħt is-Semestru Ewropew tieħu kont ta' dawn is-sejbiet relatati mal-isfidi tat-tixjiħ u informazzjoni rilevanti oħra li tinkludi stimi aġġornati ta' tkabbir potenzjali tal-PDG fiż-żmien qarib , u biex tieħu kont tal-implikazzjonijiet tiegħu fl-oqsma rilevanti kollha tal-koordinazzjoni tal-politika ekonomika fl-UE. Il-Kunsill JISTIEDEN lill-Kummissjoni biex tagħmel il-valutazzjoni ġenerali profonda regolari tagħha tas-sostenibbiltà tal-finanzi pubbliċi sa tmiem l-2015 bl-użu ta' dan is-sett ta' tbassir aġġornat komprensiv u komparabbli. Il-Kumitat tal-Politika Ekonomika għandu jirrapporta lura lill-Kunsill abbażi tal-valutazzjoni. Il-Kunsill JISTIEDEN lill-Kumitat tal-Politika Ekonomika biex jaġġorna, abbażi tat-tbassir il-ġdid tal-popolazzjoni li għandu jiġi pprovdut mill-Eurostat, f'kooperazzjoni mill-qrib mal-Uffiċċji Nazzjonali tal-Istatistika (NSIs), l-analiżi tiegħu tal-implikazzjonijiet ekonomiċi u baġitarji tat-tixjiħ tal-popolazzjoni sal-ħarifa tal-2018. Barra minn hekk, il-Kunsill JISTIEDEN lill-Eurostat biex sistematikament jipprovdi aġġornamenti annwali tat-tbassir tiegħu tal-popolazzjonijiet, b'mod partikolari fir-rigward tal-flussi migratorji, biex jintużaw għat-tbassir fuq terminu ta' żmien qasir sa medju. [1] Fl-1 ta' April 2015, il-Kumitat tal-Politika Ekonomika approva approċċ rivedut għat-tbassir tat-tkabbir tal-popolazzjoni għall-finijiet tal-istimi tal-PDG potenzjali mbassar għall-Irlanda, il-Latvja u l-Litwanja.